ባለቤት ያጣው የረጅም ርቀት መንገደኞች የአካባቢ ብክለት እና መፍትሔው!
ባለቤት ያጣው የረጅም ርቀት መንገደኞች የአካባቢ ብክለት እና መፍትሔው!በተጓዦች የሚፈፀሙ ብክለቶችን ለመከላከልና ለመቆጣጠር አለመሥራቱን የአማራ ክልል አካባቢ፣ ደንና ዱር እንስሳት ጥበቃና ልማት ባለስልጣን አስታወቀ።በሀገር አቋራጭ የሕዝብ ማመላለሻ ተሽከርካሪዎች የሚጓዙ መንገደኞች ለረጅም ሰዓታት ስለሚጓዙ በየተወሰኑ ርቀቶች እረፍት ያደርጋሉ። በመሆኑም መንገደኛች በየዕለቱ ጉዟቸው እረፍት ለማድረግና ለመፀዳዳት ከተሽከርካሪዎች ይወርዳሉ።በጉዞ ላይ የተለየ ክስተት ካልተፈጠረ በስተቀር እረፍት የሚያደርጉባቸው ቦታዎችም የተለመዱ ናቸው። በአካባቢዎቹ ደግሞ መፀዳጃ ቤቶች አልተገነቡም። ይህ በመሆኑም ዓመቱን በሙሉ በየዕለቱ በተመሳሳይ ቦታዎች ላይ መንገደኞቹ የውኃ መያዣ ፕላስቲኮችን ይጥላሉ፤ በአካባቢውም ይፀዳዳሉ።ይህ ደግሞ አካባቢን በመበከል በኩል ትልቅ ድርሻ አለው።በአማራ ክልል አካባቢ፣ ደንና ዱር እንስሳት ጥበቃና ልማት ባለስልጣን የአካባቢ ጥበቃ ባለሙያው ዘላለም መኮንን ለአብመድ እንደተናገሩት በጉዞ ላይ በሚደረጉ እረፍቶች ያለማቋረጥ የሚወገዱ ቆሻሻዎች መሬትን፣ ውኃን እና አየርን ይበክላሉ። በተለይ ፕላስቲክ ደግሞ ለረጅም ዓመታት ስለማይበሰብስ አካባቢን በመበከል ከፍተኛ ጉዳት ያስከትላል። ሌሎች ቆሻሻዎችም ዝናብ በሚጥልበት ጊዜ ወደ ወራጅ ምንጮች በመግባት እንደ አጣዳፊ ተቅማጥና ትውኪያ፣ አንጀትን ለሚያቆስሉ ትላትሎችና ሌሎች የጤና እክሎችን ይፈጥራሉ ነው ያሉት፡፡በባለስልጣኑ የአካባቢና ማኅበራዊ ተፅዕኖ ግምገማ ዳይሬክተር አበባው አባይነህ በጉዞ ላይ የሚካሄዱ በካይ ተግባራትን ለመከላከል በኩል በትኩረት እንዳልሰሩ ነው የተናገሩት፡፡ ከክልሉ መንገድና ትራንስፖርት ቢሮ ጋር በጋራ ለመሥራት ጥረት ማድረጋቸውንም አስረድተዋል። ከአሽከርካሪ ባለንብረቶች ጋር ስለመፍትሔው መመካከር እንደሚፈልጉ በስልክና በደብዳቤ መጠየቃቸውን፣ ምላሽ ግን አለማግኘታቸውንም ነው የተናገሩት።